Tammikuussa yksityinen Reddit-sivuston käyttäjä julkaisi FakeApp-nimisen ohjelman. Ilmaiseksi ladattava, helppokäyttöinen tapa manipuloida videoita johti tekaistun julkkispornon hyökyaaltoon.

Tuli myös toisenlaisia kokeiluja, joissa esimerkiksi poliitikkojen kasvoja siirrettiin uusiin asiayhteyksiin.

Tekoäly mahdollistaa yhä realistisemmat valevideot. Tässä makupaloja siitä, mihin tällä hetkellä pystytään. Osa esimerkeistä on poimittu Terhi Hautamäen kirjoittamasta laajemmasta jutusta Sanat suuhun (SK 43/2018). Löydät artikkelin täältä.

Video: Barack Obama nimittelee Donald Trumpia. Lähde: Buzzfeed/Youtube.

Huhtikuussa 2018 Youtubeen ilmestyi video, jossa Yhdysvaltojen entinen presidentti Barack Obama kutsuu nykyistä presidenttiä Donald Trumpia ääliöksi. ”Total and complete dipshit.”

Obama ei osallistunut videon tekemiseen. Buzzfeed-sivuston teettämä video on tehty FakeApp-työkalulla. Trumpia nimitteli näyttelijä Jordan Peele, jonka puhe ja eleet siirtyivät videolla Obaman puheeksi ja eleiksi.

Tekijöiden motiivina oli varoittaa yleisöä siitä, kuinka helppoa tekaistujen videoiden tekeminen on. Lisää Obama-videosta voi lukea Buzzfeedin sivuilta.

Video: Titanic-näyttelijät korvattiin brittipoliitikoilla. Lähde Comedy Central UK/Youtube.

James Cameronin ohjaama Titanic (1997) on klassikko, mutta entä jos sen tarinaa hieman ajanmukaistaisi…

Comedy Central UK -televisiokanavan brexit-sketisssä Titanicin keskeiset kohtaukset on miehitetty uudestaan, nyt poliitikoilla. Materiaalina käytetään alkuperäistä elokuvaa, johon kasvot ja repliikit on upotettu.

Videon tekijä, kolmikymppinen Josh Pappenheim on kertonut saaneensa inspiraation Britannian silloisen ulkoministerin Boris Johnsonin lipsautuksesta: ”Brexit means Brexit and we are going to make a Titanic success of it”.

Huhtikuussa 2017 Youtubessa julkaistun videon teknologia näyttää jo nyt hieman vanhentuneelta. Brexit-huumori sen sijaan toimii yhä.

Video: Jimmy Fallon haastattelee itseään. Lähde: Zerocool22/Vimeo

Talkshow-ohjelmissa vieras on usein heikoin lenkki. Mutta entä jos ohjelman isäntä voisi esittää myös vierasta?

Tältä näyttäisi jos The Tonight Shown Jimmy Fallon haastattelisi itseään. Haastateltavan kuvaa on manipuloitu: Fallonin kasvot on sijoitettu näyttelijä Paul Ruddin kasvojen päälle. Alkuperäinen haastatteluklippi näyttää tältä.

Videon ladannut Zerocool22 kertoo tekoälyn oppineen kasvon korvauksen kuudessa tunnissa.

Video: Vale-Putin pullistelee ilman paitaa. Lähde: Derpfakes/Youtube.

Venäjän presidentti Vladimir Putin istuu pöydän ääressä ilman paitaa. Hän toteaa englanniksi venäläisittäin murtaen: ”Hei Amerikka. Eilen teimme Donald Trumpista Yhdysvaltain 45:nnen presidentin. Hurraa, me teimme sen!”

Helmikuussa 2018 Youtubessa julkaistulla videolla Putinin kasvot on lisätty näyttelijän vartaloon. Vieressä näkyy käsittelemätön video. Puheen lisäksi myös ilmeet toistuvat luontevan näköisesti.

Video: Dillary Trumpton. Lähde: Thecogcas2/Youtube.

Videossa presidenttiehdokas Hillary Clintonille on upotettu kilpakumppaninsa Donald Trumpin kasvot. Helmikuussa 2018 Youtubeen ladatun videon tekijä kertoo heikentäneensä alkuperäisen videoklipin resoluutiota, jotta yksityiskohdat eivät erotu liian tarkasti. Kasvojen vaihto vei tietokoneelta 16 tuntia.

Video: Uusi teknologia entistäkin realistisempaa. Lähde: Christian Theobalt/Youtube.

Kansainvälinen tutkijaryhmä kertoi toukokuussa 2018 kehittäneensä ensimmäisenä teknologian, jossa tekoäly sovittaa ilmehdinnän kohdehenkilön omaan ilmeiden kirjoon. Myös pään liike on mahdollista siirtää toiseen videoon. Tulosta on hankala erottaa aidosta. Jopa henkilön varjot liikkuvat luonnollisesti.

Video: Nicolas Cage kaikkialla. Lähde: Usersub/Youtube.

Mitä tällä kaikella teknologialla voi sitten tehdä? No vaikkapa videoita, joissa raivokkaista näyttelijäsuorituksista tunnettu Nicolas Cage esiintyy missä tahansa roolissa, kuten Indiana Jonesina.

Uusia esimerkkejä valevideoiden soveltamisesta tultaneen näkemään lähiaikoina. Niitä odotellessa kannattaa lukea tämä Suomen Kuvalehden artikkeli aiheesta.